यह रामराज्य का ही प्रताप है कि हाथी और सिंह वैर भुलाकर एक-साथ रहते हैं। पक्षी और पशु सभी ने स्वाभाविक वैर भुलाकर आपस में प्रेम बढ़ा लिया है। पक्षी मीठी बोली बोलते हैं तथा भाँति-भाँति के पशुओं के समूह-वन में निर्भय विचरते और आनन्द करते हैं। शीतल, मन्द, सुगन्धित पवन चलता रहता है। भौरें पुष्पों का रस लेकर चलते हुए गुँजार करते जाते हैं। वृक्ष सदा फूलते-फलते हैं। बेलें और वृक्ष माँगने से ही मधु टपका देते हैं। गौएँ मनचाहा दूध देती हैं। धरती सदा खेती से भरी रहती है। दूसरे अर्थ में त्रेता में सत्ययुग की स्थिति हो गई।